Henning-moord: “Ek het nie gedink nie. Ek het net gedoen.”Chanelle Henning “Ek kon haar net nie skiet nie. Dit is nie in my aard om mense te vermoor nie,” het hy gesê in antwoord op ŉ vraag oor ŉ mislukte poging om Chanelle Henning dood te skiet. “Ek het net die motorfiets bestuur. Ek is nie die leier nie,” het Pieterse gesê. Daan Mostert, André Gouws se prokureur, het Pieterse oor sy besluit om aan die moord deel te neem, uitgevra. “Ek het glad nie gedink nie. Ek het net gedoen,” het Pieterse gesê. Pieterse getuig tans in die hofsaak teen Ambrose Monye en André Gouws. Hulle word van die moord op Henning aangekla, sowel as sameswering tot moord, sameswering om ŉ onwettige vuurwapen en ammunisie te bekom, en die besit van ŉ onwettige vuurwapen en ammunisie. Hulle het onskuldig gepleit. Twee mans op ŉ motorfiets het Henning (26) op 8 November 2011 in haar motor in Faerie Glen, oos van Pretoria, doodgeskiet net nadat sy haar seuntjie by die kleuterskool afgelaai het. Pieterse, ŉ voormalige polisiebeampte, en sy mede-kollega, Gerhardus du Plessis, beweer dat Monye hulle teen R10 000 elk gehuur het om Henning dood te skiet. Beide mans het in Desember 2011 skuldig gepleit en dien tans 18 jaar tronkstraf uit.